Dôvodová správa



A. Všeobecná časť

	
Podľa § 4 ods. 7 zákona č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov je Ministerstvo práce, sociálnych vecí a rodiny Slovenskej republiky splnomocnené vydať opatrenie, ktorým upraví sumy rodičovského príspevku k 1. januáru kalendárneho roka.  
[bookmark: _GoBack]Úprava súm rodičovského príspevku sa vykoná tak, že uvedené sumy sa vynásobia koeficientom, ktorým sa k 1. júlu 2026 upravili sumy životného minima, pričom výsledné sumy sa zaokrúhlia na najbližších desať eurocentov. S účinnosťou od 1. júla 2026 sa upravili sumy životného minima koeficientom rastu životných nákladov nízkopríjmových domácností, ktorý dosiahol za apríl 2026 v porovnaní s aprílom 2025 hodnotu 1,039. Nadväzne na túto skutočnosť sa predmetným opatrením navrhuje zvýšiť od januára 2027 suma rodičovského príspevku zo sumy 364,80 eura na sumu 379,00 eur mesačne a suma rodičovského príspevku, ak sa oprávnenej osobe na dieťa, na ktoré poberá rodičovský príspevok poskytovalo materské alebo obdobná dávka ako materské v členskom štáte,  zo sumy 500,10 eura na sumu 519,60 eura mesačne. 
Navrhovaná úprava súm rodičovského príspevku si v roku 2027 vyžiada zvýšenie čerpania finančných prostriedkov na  uvedené štátne sociálne dávky  v sume 23 336 114 eur. 
Výdavky vyplývajúce z návrhu opatrenia Ministerstva práce, sociálnych vecí a rodiny Slovenskej republiky o ustanovení súm rodičovského príspevku v rokoch 2027 až 2029 budú zabezpečené v rámci limitov výdavkov kapitoly Ministerstva práce, sociálnych vecí a rodiny Slovenskej republiky na príslušný rozpočtový rok.
Predložený návrh opatrenia bude mať negatívny vplyv na rozpočet verejnej správy, pozitívne sociálne vplyvy, rovnako aj pozitívny vplyv na manželstvo, rodičovstvo a rodinu. Návrh opatrenia nemá vplyvy na podnikateľské prostredie, životné prostredie, informatizáciu spoločnosti a na služby verejnej správy pre občana. 
Návrh opatrenia Ministerstva práce, sociálnych vecí a rodiny Slovenskej republiky o ustanovení súm rodičovského príspevku je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 



